**NOTÍCIA WEB**

Barcelona, 8 de març de 2023

**#8març: Dones i infermeres**

**El Consell d'Infermeres se suma al Dia Internacional de les Dones, que se celebra sota el lema 'ETS F**8M**INISTA'.**

La commemoració del Dia Internacional de les Dones, avui 8 de març, es desenvolupa enguany entorn del lema 'ETS F**8M**INISTA', a Catalunya.

Aquest 2023, la campanya del Departament d'Igualtat i Feminismes, posa la lupa en les desigualtats que, segons explica la declaració institucional, provoquen que "aquest esdevenir feministes" no sigui necessàriament "un acte conscient": cobrar menys per la mateixa feina; la precarització de les professions feminitzades; la càrrega de treball i cures domèstiques; o la visió sexista de les joguines, la moda o l'esport; entre altres.

El mateix discurs, traslladat a l'àmbit de la salut, té una transcripció directa en les condicions professionals i laborals de les infermeres. L'informe **"La bretxa salarial de gènere en el sector sanitari i assistencial"** de l'Organització Mundial de la Salut, de juliol de 2022, ja alertava que la **diferència salarial bruta, entre homes i dones que treballen en salut, oscil·la entre el 20% i el 24%,** tenint en compte factors com l'edat, l'educació i el temps de treball.

**La Dra. Glòria Jodar,** degana del Consell de Col·legis d'Infermeres i Infermeres de Catalunya (CCIIC), explica que "aquesta desigualtat està íntimament relacionada amb la infracategorització professional que situa les infermeres en el nivell A2, a diferència d'altres disciplines sanitàries que, amb una formació acadèmica del mateix rang, estan reconegudes com a A1".

La reivindicació ve de llarg, tant per part del Consell com dels quatre Col·legis Oficials d'Infermeres (COIBarcelona, COIGIrona, COILLeida i CODITArragona), i ha estat refrendada pels resultats de l'informe **"Projeccions de la població infermera a l'horitzó 2030",** publicat pel CCIIC i la Universitat de Vic - Universitat Central de Catalunya (UVic - UCC). L'estudi confirma que entre els anys 2010 i 2019, **tres de cada quatre infermeres treballaven amb contractes eventuals,** durant els quatre anys següents a l'obtenció del títol. Una tendència força pronunciada, també, en anys posteriors.

A la situació, s'hi afegeixen altres **biaixos de gènere com la dificultat per conciliar** la vida personal amb necessitats professionals com ara la formació o altres aspectes vinculats als **sostres per a exercir lideratges i càrrecs directius i de gestió;** sense deixar de banda que encara romanen els **estereotips i imatges que hipersexualitzen la imatge** de les infermeres en molts àmbits de la vida.

**Taula rodona a La Intercol·legial**

Entre els actes previstos, la degana Glòria Jodar assistirà a la taula **"L'agenda 2030: L'ODS 5 - Igualtat de gènere"** que se celebrarà el dijous 9 de març, a les 18.30 hores a seu Intercol·legial.

**Declaració institucional #8M2023**

https://igualtat.gencat.cat/web/.content/Actualitat/campanyes/8M-2023/manifest/Declaracio\_institucional-8M-2023\_cat\_def.pdf